I N F O R M A C I J A

O JAVNOM SLUŠANjU

ODBORA ZA PRAVOSUĐE, DRŽAVNU UPRAVU I LOKALNU

SAMOUPRAVU

Mala sala, Dom Narodne skupštine, 1. april 2023. godine

Odbor za pravosuđe, državnu upravu i lokalnu samoupravu je, na osnovu Odluke donete na 13. sednici, održanoj 26. marta 2023.godine, dana 1. aprila 2023. godine održao Javno slušanje na temu „Predstavljanje kandidata koje je Odbor za pravosuđe, državnu upravu i lokalnu samoupravu predložio za prvi izbor članova Visokog saveta sudstva i za prvi izbor članova Visokog saveta tužilaštva koje bira Narodna skupština“. Javnim sušanjem je predsedavao Vladimir Đukanović, predsednik Odbora za pravosuđe, državnu upravu i lokalnu samoupravu.

Javno slušanje je počelo u 10,00 časova.

Javnom slušanju su prisustvovali članovi/zamenici članova Odbora: Milija Miletić, Bratimir Vasiljević, Milica Nikolić, Jovan Palalić, Svetozar Vujačić, Đorđe Komlenski, Andrijana Vasić, dr Uglješa Mrdić, Dijana Radović, Dubravka Kralj, Dejan Šulkić, Miodrag Gavrilović, Danijela Nestorović, Ilo Mihajlovski, dr Balint Pastor i prof. dr Jelena Jerinić.

Učesnici javnog slušanja bili su narodni poslanici: Marina Raguš, Žika Bujuklić, Nada Macura, Rodoljub Stanimirović, Sanja Ćalović i Pavle Grbić.

Učesnici javnog slušanja bili su i predsednik Narodne skupštine dr Vladimir Orlić, kandidati za Visoki savet sudstva: prof. dr Jelena Vučković, Žikica Dronjak, prof. dr Nikola Bodiroga, Marina Grbić, Rastko Brajković, Aleksandar Popović, Srđan Stefanović, prof. dr Nataša Delić; kandidati za Visoki savet tužilaštva: dr Miroslav Đorđević, Dušan Purić, Predrag Ćetković, Vesna Luković, Vladimir Simić, prof. dr Nenad Tešić, Jelena Glušica i Bojan Petrović; Vladimir Vinš, pomoćnik ministra pravde; Tanja Vukićević, član Državnog veća tužilaštva; predstavnici strukovnih udruženja: Udruženje sudija prekršajnih sudova: Milica Milić, sudija Prekršajnog suda; Alumni klub Pravosudne akademije: Bratislava Kolović-Nedeljković, sudija Prvog osnovnog suda u Beogradu i Nataša Jovanović, sudija Trećeg osnovnog suda u Beogradu; Udruženje tužiaca Srbije: Predrag Milovanvoić, Marija Lukić, Jelena Miljković i Nebojša Živković; Treće osnovno javno tužilaštvo: Dalibor Đorđević, zamenik javnog tužioca i Nikola Petrić, zamenik javnog tužioca; Advokatska komora Srbije: Dragoslav Ljubičanović, Gordana Ilić i Brankica Orlović, Advokatska komora Beograda: El Sarag Sarah; Advokatska komora Niš: Milan Petrović, predsednik; Dušan Samardžić i Pravni fakultet Univerziteta Union: doc. dr Srđan Milošević.

Predsednik Odbora Vladimir Đukanović otvorio je javno slušanje, pozdravio predsednika Narodne skupštine dr Vladimira Orlića, kandidate, predstavnike pravosuđa, stručne i opšte javnosti.

Naglasio je da je javno slušanje Odbor organizovao u skladu sa članom 83. i 84. Poslovnika Narodne skupštine, a saglasno članu 50. stav 3. Zakona o visokom savetu sudstva i članu 50. stav 3. Zakona o visokom savetu tužilaštva, nakon čega je dao reč predsedniku Narodne skupštine dr Vladimir Orliću.

Dr Vladimir Orlić je čestitao svim učesnicima na obavljenom veoma važnom procesu koji je započet pre više od godinu dana, u cilju podizanja na viši nivo samostalnosti i nezvisnosti u radu pravosuđa.

Predsednik Narodne skupštine je podsetio da je izmenjen Ustav u delu koji se odnosi na pravosuđe i uspešno sproveden referendum, a da je zatim usledio i posvećen rad na pripremi seta pravosudnih zakona usklađenih sa Aktom o izmeni Ustava Republike Srbije, koji su i doneti početkom 2023. godine. Naglasio je da su ovi zakoni pripremljeni po najvišim standardima, te da se u skladu sa njima pristupilo proceduri predlaganja istaknutih pravnika za prvi izbor članova Visokog saveta sudstva i članova Visokog saveta tužilaštva koje bira Narodna skupština. Pohvalio je postupak koji je vodio Odbor za pravosuđe, državnu upravu i lokalnu samoupravu, i ocenio da je izjašnjavanje Odbora o kandidatima nedvosmisleno potvrdilo da su za raspravu i izbor u plenumu izabrani najbolji od svih prijavljenih kandidata.

Zaključujući svoje obraćanje, dr Vladimir Orlić je istakao da je sprovođenjem čitavog postupka koji je ukratko predstavio, obezbeđeno da država bude efikasnija nego godinama ranije, a građani zadovoljniji, kao i da je učinjen važan korak na evropskom putu Republike Srbije.

U nastavku javnog slušanja kandidati koje je Odbor za pravosuđe, državnu uprvu i lokalnu samoupravu predložio za prvi izbor članova Visokog saveta sudstva i to: prof. dr Jelena Vučković, iz Niša, vanredni profesor na Pravnom fakultetu Univerziteta u Kragujevcu; Žikica Dronjak, iz Novog Sada, advokat; prof. dr Nikola Bodiroga, iz Beograda, redovni profesor na Pravnom fakultetu Univerziteta u Beogradu; Marina Grbić, iz Beograda, diplomirani pravnik; Rastko Brajković, iz Beograda, advokat; Aleksandar Popović, iz Beograda, diplomirani pravnik; Srđan Stefanović, iz Beograda, advokat i prof. dr Nataša Delić, iz Beograda, redovni profesor na Pravnom fakultetu Univerziteta u Beogradu pojedinačno su se predstavili i tom prilikom izneli svoje stavove u vezi sa radom i angažovanjem u Visokom savetu sudstva.

Nakon predstavljanja kandidata usledila je diskusija u kojoj su pitanja kandidatima postavljali prvo članovi Odbora, a zatim narodni poslanici i predstavnici stručne i opšte javnosti: prof dr Jelena Jerinić, Danijela Nestorović, Svetozar Vujačić, Miodrag Gavrilović, Pavle Grbović, Marina Raguš, Vladimir Vinš, El Sarag Sarah i Srđan Milošević.

Nakon što je završena diskusija u ovom delu javnog slušanja, predsednik Odbora, se zahvalio kandidatima za Visoki savet sudstva na učešću i poželeo im sreću u daljem postupku izbora.

U drugom delu javnog slušanja kandidati koje je Odbor predložio za prvi izbor članova Visokog saveta tužilaštva i to: dr Miroslav Đorđević, iz Beograda, doktor pravnih nauka; Dušan Purić, iz Beograda diplomirani pravnik; Predrag Ćetković, iz Novog Sada, advokat; Vesna Luković, iz Novog Pazara, advokat; Vladimir Simić, iz Beograda, advokat; prof. dr Nenad Tešić, iz Novog Beograda, vanredni profesor na Pravnom fakultetu Univerziteta u Beogradu; Jelena Glušica, diplomirani pravnik iz Beograda; Bojan Petrović, iz Beograda, docent na Pravnom fakultetu Megatrend univerziteta pojedinačno su se predstavili i tom prilikom izneli svoje stavove u vezi sa radom i angažovanjem u Visokom savetu tužilaštva.

Nakon predstavljanja kandidata usledila je diskusija u kojoj su pitanja kandidatima postavljali prvo članovi Odbora, narodni poslanici i nakon toga predstavnici opšte i stručne javnosti i to: prof dr Jelena Jerinić, Miodrag Gavrilović, Dubravka Kralj, Vladimir Vinš, Dragoslav Ljubičanović i Đorđe Komlenski.

Predsednik Odbora je nakon okončane diskusije zaključio javno slušanje, kojom prilikom se zahvalio svim učesnicima, a kandidatima za Visoki savet tužilaštva poželeo sreću u postupku izbora.

Javno slušanje je završeno u 19,00 časova.

PREDSEDNIK ODBORA

Vladimir Đukanović